Twee dood in vroegoggend-botsingDie ongelukstoneel. (Foto: Netcare 911) Twee mense het Sondagoggend in ’n motorongeluk op die R82 by Vereeniging in Gauteng gesterf. Shawn Herbst, woordvoerder van Netcare 911, het gesê paramedici is omstreeks 06:37 na die toneel tussen Roshnee en De Deur ontbied waar ’n motor en ’n bakkie teen mekaar gebots het. Met hulle aankoms het paramedici twee mense, ’n man en ’n vrou, op die toneel dood verklaar. Vier ander mans in die bakkie het matige beserings opgedoen en is op die toneel behandel voordat hulle na ’n hospitaal geneem is vir verdere mediese behandeling, het Herbst gesê. Die oorsaak van die botsing is nie in die stadium bekend nie.